Còlla du Scravagliùn

A colla du Scravagliun (in Èrli Scravaijùn, scricciu ascì Scravajun, o Scravaiùn, in italian Scravaion) (814 m s.l.m.) a l'è ina colla e passu ch'u se tröva in ta cadena de Arpe Ligür̄i, in ta pruvincia de Savuna.

U mette in cumünicasiun u teritor̄iu da cumüna de Castrevegliu, in ta vâ de Neva, cun Bardenéi, ch'u se tröva in te chella da Burgna.

 Descrisiun 

U passu u se dröve fra u Munte Lìn (âtu 1103 m), ch'u se tröva a punente, e a Rocca Barbena. U l'è in sa spartisiun fra e due valai, dund'a cûre a cadena prinsipâle arpina, che a spartisce u bacin padan da chê du Mâ Ligür̄e. In su u versante nord i se trövan di grossi boschi de fô, fia se u versante ch'u da in a valle u l'è ciü arsür̄au e seccu, scicumme ch'u ghe picca ciü tantu u sû.

Aa colla u se ghe riva cu'u stradun ch'u permette de liâ Castrevegliu cu'a Burgna e ch'u piglia u numme de SP 52 d'ina Bareassi a Car̄isan, passandu fia pe' Bardenéi. A simma a l'è lunzi 3,5 chilommetri dau paìse de Castrevegliu, e atretanti da Bardenéi.

In tu puntu du valicu a se tröva ina zôna pic-nic e, in su fiancu gir̄au a meridiun au de sutta da colla e au burdu da stradda u gh'è a veglia ca' cantuner̄a, che da agni a nu l'è ciü duver̄â. A Colla du Scravagliun u l'è fia in puntu de tappa de l'Âta Via di Munti Ligür̄i.

 Frequentasiun spurtiva 
U passu u l'è da tegnì a mente cumme ina muntâ p'i ciclisti, sensa mumenti de pausa, ma ascì sensa di strappi ch'i seccen troppu dür̄i. Muntâ a Castrevegliu daa Via de Süccarê, ch'u gh'è a vegliu viö, gancöi duver̄au cumme percursu in ti boschi, a l'umbra, u permette de mir̄âse de belle viste. Fia u trattu da Stradda Nasiunâle u l'è frequentau dai ciclisti, e de vôte i ghe l'han messu fia in te curse ch'i se tegnen da ste parte, de logicu sensa u traffegu de macchine. U Scravagliun u fa parte du clascicu traciau ch'u pìglia u numme de "percursu di tréi zuvi", ch'u cumprende ascì u Zuvu de Tuir̄àn e chê de Barestin.

 Notte 

 Âtri prugetti 

Categorîa:Pàsci da Ligùria
Categorîa:Castrevegliu